Et signalprojekt på det danske jernbanenet er forsinket op mod tre år og er 4,4 milliarder dyrere end ventet.

Statsrevisorerne rejser nu kritik af Banedanmark, som står for at udskifte alle togsignaler i hele Danmark.

Kritikken går på, at Signalprogrammet foreløbig er forsinket med op til tre år og er cirka 4,4 milliarder kroner dyrere end ventet.

- Banedanmarks styring har været baseret på misvisende og ukorrekte oplysninger om programmets fremdrift og økonomi, lyder det i Statsrevisorernes beretning.

For omkring 19 milliarder kroner skal Banedanmark udskifte alle togsignaler i hele Danmark.

Men det store signalarbejde er i alvorlige problemer.

Har undervurderet situationen

For at sikre en effektiv og pålidelig drift af jernbanenettet fremover besluttede Folketinget i 2009 at udskifte de gamle signalsystemer på S-banen og fjernbanen.

Men der har været en utilstrækkelig styring fra Banedanmark, hvilket Statsrevisorerne påtaler.

Kollegiet finder det kritisabelt, at Transportministeriet ikke i tide har forholdt sig mere kritisk til Banedanmarks oplysninger om, hvordan projektet skred frem.

- Både Transportministeriets departement og Banedanmark har undervurderet kompleksiteten og opgaverne i Signalprogrammet, lyder det.

Statsrevisorerne peger på, at der er behov for en stram styring af programmet. Der er fortsat stor risici for, at det bliver endnu dyrere og yderligere forsinket.